钦定古今图书集成/明伦汇编/官常典/第518卷 > 抹撚史扢搭
## 钦定古今图书集成/明伦汇编/官常典/第518卷 > 抹撚史扢搭

按《金史》本传：史扢搭，临潢路人也。其先以功授世袭
谋克。史扢搭幼袭爵，守边有劳。泰和六年，南鄙用兵，
授同知蔡州防御使事。五月，宋将李爽围寿州，田俊
迈陷蕲县，平章政事仆散揆谓诸将曰：“符离、彭城，齐
鲁之蔽，符离不守，是无彭城，彭城陷则齐鲁危矣。”乃
遣安国军节度副使纳兰邦烈与史扢搭以精骑三
千戍宿州，俊迈果率步骑二万击来袭，邦烈、史扢搭
逆击，大破之。邦烈中流矢，郭倬、李汝翼以众五万继
至，遂围城，攻之甚力。城中丛射，敌不能逼。会淫雨潦
溢，敌露处劳倦，邦烈遣骑二百潜出敌后，突击之。敌
乱，史扢搭率骑蹂之，杀伤数千人。敌复闻援军将至，
遂夜遁。邦烈、史扢搭蹑其后，黎明，合击，大破之，获田
俊迈。十月，揆以行省兵三万出颍、寿，史扢搭为骁骑
将、中军副统，克安丰军，战霍丘、花靥，功居多。十二月，
从攻和州，中流矢卒。史扢搭形不过中人，而拳勇善
斗，所用枪长二丈，军中号为“长枪副统。”又工用手箭，
箭长不盈握，每用百数，散置铠中。遇敌抽箭，以鞭挥
之，或以指钳取飞掷，数矢，齐发无不中，敌以为神。其
箭皆以智创，虽子弟亦不能传其法。在北部，守厌山
营，敌尤畏之，不敢近。及死，将士皆惋惜之。